GENESIS 16 AFR83 - Sarai het nog nie vir haar man Abram - Bible Search
Abram, Sarai en Hagar
1Sarai het nog nie vir haar man Abram 'n kind in die wêreld gebring gehad nie. Sy het 'n Egiptiese slavin met die naam Hagar gehad. 2Toe sê Sarai vir Abram: "Die Here het my nou eenmaal daarvan weerhou om kinders te kan hê. Gaan slaap by my slavin. Miskien bring sy 'n kind in die wêreld wat my eie kan word."
En Abram het saamgestem met sy vrou.
3Abram was al tien jaar in Kanaän toe Sarai, die vrou van Abram, self vir Hagar, haar Egiptiese slavin, gevat en vir haar man Abram as vrou gegee het. 4Hy het by Hagar gaan slaap, en sy het swanger geword. Toe sy agterkom sy is swanger, het sy haar eienares geminag. 5Toe sê Sarai vir Abram: "Jy dra die skuld vir hierdie onreg wat ek moet verduur. Ek het my slavin vir jou gegee om met haar gemeenskap te hê, en noudat sy agterkom sy is swanger, minag sy my. Mag die Here hierdie saak tussen my en jou uitwys."
6Maar Abram sê vir Sarai: "Jou slavin staan onder jou. Doen met haar soos jy goeddink."
Sarai het haar slavin toe sleg behandel, en sy het weggeloop.
7Die Engel van die Here het vir Hagar ontmoet by 'n fontein in die woestyn, die fontein langs die pad na Sur toe, 8en vir haar gevra: "Hagar, slavin van Sarai, waar kom jy vandaan en waar gaan jy heen?"
Toe antwoord sy: "Ek loop van my eienares Sarai af weg," 9en die Engel van die Here sê vir haar: "Gaan terug na jou eienares toe en onderwerp jou aan haar gesag."
10Verder het die Engel van die Here vir haar gesê: "Ek sal jou nageslag so baie maak dat hulle te veel sal wees om te tel."
11En toe sê die Engel van die Here ook nog vir haar:
"Kyk, jy is swanger;
jy sal 'n seun in die wêreld bring.
Jy moet hom Ismael noem,
want die Here het van jou swaarkry gehoor.
12Jou seun sal 'n man wees
so ontembaar soos 'n wildedonkie:
en almal sal teen hom wees.
Hy sal in vyandskap leef met sy bloedverwante."
13Hagar het toe die Naam van die Here wat daar met haar gepraat het, aangeroep en gesê: "U is 'n God wat my sien, hier het ek Hom gesien wat my gesien het."
14Daarom word die fontein genoem Lagai-Roï-fontein. Die fontein is tussen Kades en Bered.
15Hagar het vir Abram 'n seun in die wêreld gebring, en Abram het sy seun wat Hagar in die wêreld gebring het, Ismael genoem. 16Abram was ses en tagtig toe Hagar vir Ismael vir hom in die wêreld gebring het.